ai4bharat/Pralekha huggingface dataset:
प्रधानमंत्री कार्यालय
प्रधानमंत्री श्री नरेन्द्र मोदी ने लाल किले से स्वतंत्रता दिवस के संबोधन के दौरान कहा कि भारत को नई सामरिक ताकत मिली है और देश की सीमाएं पहले से कहीं अधिक सुरक्षित हैं
“सशस्त्र बलों का आधुनिकीकरण किया जा रहा है; उन्हें आधुनिक बनाना और भविष्य की चुनौतियों से निपटने के लिए तैयार करना हमारी सर्वोच्च प्राथमिकता है”
प्रधानमंत्री श्री नरेन्द्र मोदी ने 15 अगस्त, 2023 को 77वें स्वतंत्रता दिवस पर दिल्ली के ऐतिहासिक लाल किले की प्राचीर से राष्ट्र को अपने संबोधन में कहा, "भारत ने हाल के वर्षों में नई रणनीतिक ताकत हासिल की है और आज हमारी सीमाएं पहले से कहीं अधिक सुरक्षित हैं।" उन्होंने वर्तमान वैश्विक सुरक्षा परिदृश्य के बीच राष्ट्रीय सुरक्षा सुनिश्चित करने के लिए सरकार के अटूट संकल्प को दोहराते हुए कहा कि सशस्त्र बलों को आधुनिक बनाने और उन्हें भविष्य की सभी चुनौतियों से निपटने के उद्देश्य से सशक्त और युद्ध के लिए तैयार रखने के लिए कई सैन्य सुधार किए जा रहे हैं।
प्रधानमंत्री ने इस बात पर भी जोर दिया कि देश के लोग आज सुरक्षित महसूस कर रहे हैं, क्योंकि आतंकवादी हमलों की संख्या में काफी कमी हुई है। उन्होंने कहा कि जब देश शांतिपूर्ण और सुरक्षित होता है तो विकास के नए लक्ष्य हासिल होते हैं।
प्रधानमंत्री ने वन रैंक वन पेंशन योजना  का भी जिक्र किया, जो रक्षा पेंशनभोगियों की काफी समय से लंबित मांग थी, जिसे सरकार ने सत्ता में आते ही लागू किया था। उन्होंने कहा, “ओआरओपी हमारे देश के सैनिकों के सम्मान का विषय था। जब हम सत्ता में आये तो हमने इसे लागू किया। आज पूर्व-सैनिकों और उनके परिवारों तक 70,000 करोड़ रुपये पहुंचाए गए हैं।”
प्रधानमंत्री ने सीमा पर तैनात सशस्त्र बलों के जवानों को स्वतंत्रता दिवस की शुभकामनाएं दीं, जो देश की सुरक्षा को सुनिश्चित करने के साथ-साथ इसके हितों की रक्षा करते हैं।
रक्षा मंत्रालय
गोवा के नैवल वार कॉलेज में 33वां नौसेना उच्चतर कमान पाठ्यक्रम आरंभ
मुंबई विश्वविद्यालय के माननीय कुलपति श्री सुहास पेडनेकर द्वारा 17 अगस्त, 2020 को ऑनलाइन तरीके से नौसेना उच्चतर कमान पाठ्यक्रम-33 का उद्घाटन किया गया। उन्होंने ऑनलाइन प्रारूप अपनाने एवं अकादमिक तथा सैन्य शिक्षा मानकों में सुधार लाने के प्रयासों के लिए गोवा के नैवल वार कॉलेज  की सराहना की। एनडब्ल्यूसी द्वारा वार्षिक रूप से संचालित भारतीय नौसेना का 37 सप्ताह का प्रमुख व्यावसायिक सैन्य शिक्षा प्रोग्राम सामुद्रिक रणनीति, नौसेना एवं संयुक्त अभियानों और रूपांतरकारी मुद्दों पर फोकस करता है। वाइस एडमिरल ए. के. चावला, पीवीएसएम, एवीएसएम, एनएम, वीएसएम, एडीसी, फ्लैग ऑफिसर कमांडिंग इन चीफ, दक्षिणी नौसेना कमान ने पाठ्यक्रम के प्रतिभागियों को वीडियो लिंक पर दिए गए अपने मुख्य भाषण में रचनात्मक अध्ययन के जरिये व्यावसायिक उत्कृष्टता अर्जित करने पर बल दिया। रियर एडमिरल संजय जे. सिंह एवीएसएम, वीएसएम, नैवल वार कॉलेज के कमांडेंट ने पाठ्यक्रम के प्रतिभागियों का स्वागत किया और अकादमिक एवं पेशेवर सैन्य शिक्षा के संश्लेषण के साथ अकादमिक दृढ़ता और एनडब्ल्यूसी में सृजित बौद्धिक पूंजी के उच्च मानदंडों को नोट किया।
पाठ्यक्रम के 35 प्रतिभागियों में भारतीय नौसेना के 21 कैप्टन, भारतीय सेना के सात कर्नल, भारतीय वायु सेना के पांच ग्रुप कैप्टन एवं तटरक्षक बल के दो कमांडेंट शामिल हैं। कोर्स करीकुलम का उद्देश्य सामुद्रिक एवं राष्ट्रीय सुरक्षा मुद्वों से संबंधित समस्याओं के समाधान के कौशलों को परिष्कृत करने के लिए शोध कार्य एवं गहन चिंतन की कठिन पद्धति के जरिये बौद्धिक खोज को सबल बनाना है। समेकित सैन्य प्रचालनों को बढ़ावा देने के लिए, अधिकारी म्हाउ के आर्मी वार कॉलेज में पांच सप्ताह का संयुक्त ऑपरेशन कैप्सुल से भी गुजरते हैं। पाठ्यक्रम पूरा होने पर योग्य पाठ्यक्रम प्रतिभागियों को मुंबई विश्वविद्यालय से ‘डिफेंस एवं स्ट्रेटजिक स्टडीज‘ में एम.फिल डिग्री भी प्रदान किया जाता है।
उप राष्ट्रपति सचिवालय
उपराष्ट्रपति ने क्रिसमस पर देशवासियों को बधाई दी
उपराष्ट्रपति श्री एम. वेंकैया नायडू ने आज क्रिसमस की पूर्व-संध्या पर देशवासियों को शुभकामनाएं दी हैं। उनके संदेश का पूरा पाठ निम्नलिखित है : -
"प्रभु ईसा मसीह के जन्मोत्सव, क्रिसमस के शुभ अवसर पर मैं सभी भारतवासियों को अपनी हार्दिक बधाई और शुभकामनाएं देता हूं।
क्रिसमस का त्योहार प्रेम, दया और क्षमा के मूल्यों के प्रति हमारी आस्था की पुन: पुष्टि करता है। प्रभु ईसा मसीह के जन्मोत्सव के अवसर पर आइए हम उन मूल्यों को अपने जीवन में अपनाएं जिनके वे प्रतीक थे। आइए, हम कम भाग्यशाली लोगों के प्रति और अधिक दयालु बने तथा शांति, सहिष्णुता और समरसता की आधारशिला पर एक बेहतर विश्व के निर्माण के लिए अपना सर्वोत्तम प्रयास करें।
मैं कामना करता हूं कि क्रिसमस का यह त्योहार हमारे जीवन में असीम खुशियां लाए।"
वित्त मंत्रालय
पंजाब में आयकर विभाग की तलाशी
आयकर विभाग ने पंजाब स्थित दो समूहों के मामलों में तलाशी और जब्ती अभियान चलाया।
पहले समूह के मामले में तलाशी की कार्रवाई 21.10.2021 को शुरू की गई थी। यह समूह साइकिल का व्यवसाय करता है। समूह की संस्थाओं के भीतर फर्जी अंतर-समूह  लेन-देन दिखाकर यह समूह आय छिपाने में संलिप्त पाया गया है। यह समूह बिक्री के एक बड़े हिस्से को नकद के रुप में प्राप्त करने और इस तरह कारोबार को कमतर दिखाने में शामिल पाया गया था। जब्त किए गए दस्तावेजों से पता चलता है कि इस समूह द्वारा हर साल करीब 90 करोड़ रुपये के कारोबार की हेराफेरी की गई है। कबाड़ की अघोषित बिक्री से संबंधित आपत्तिजनक दस्तावेज भी जब्त किए गए हैं।
तलाशी में समूह के सदस्यों द्वारा अचल संपत्तियों में अघोषित निवेश का भी पता चला है।
तलाशी कार्रवाई में करीब 150 करोड़ रुपये की बेहिसाब आय का पता चला है। इस कार्रवाई में इस समूह में 2.25 करोड़ रुपये की बेहिसाब नकद राशि बरामद हुई है और 2 करोड़ रुपये का बेहिसाबी सोना जब्त किया गया है।
जालंधर में स्थित दूसरा समूह छात्रों को आप्रवासन और अध्ययन वीजा संबंधी सेवाएं प्रदान करने का काम करता है। इस समूह में तलाशी कार्रवाई 18.10.2021 को शुरू की गई थी।
तलाशी कार्रवाई से पता चला है कि यह समूह प्रति छात्र 10 लाख रुपये से 15 लाख रुपये के बीच का पैकेज लेता था जो उस देश पर निर्भर करता है जहां छात्र शिक्षा प्राप्त करना चाहता है। इस समूह की पूरी प्राप्तियां पिछले 5 साल में कुल मिलाकर 200 करोड़ रुपये से अधिक नकद में हैं। तलाशी में यह भी पाया गया है कि कर्मचारियों के बैंक खातों का उपयोग रुपये मंगाने के लिए किया गया है, जिसे बाद में नकद में वापस ले लिया गया है। ऐसी प्राप्तियों से अर्जित लाभ का कभी भी दाखिल आयकर रिटर्न में खुलासा नहीं किया गया है। समूह के सदस्यों द्वारा केवल विदेशी विश्वविद्यालयों से प्राप्त कमीशन को आयकर रिटर्न में प्राप्तियों के रूप में दिखाया गया है।
तलाशी कार्रवाई में करीब 40 करोड़ रुपये की बेहिसाब आय का पता चला है। इस कार्रवाई में 20 लाख रुपये की बेहिसाब नकदी भी बरामद हुई है और 33 लाख रुपये के बेहिसाबी जेवरात जब्त किए गए हैं।
दोनों समूहों में जांच अभी जारी है।
रक्षा मंत्रालय
ऑपरेशन समुद्र सेतु-2 के अंतर्गत कोविड राहत सामग्री के साथ मुंबई पहुँचा आईएनएस त्रिकंद
कोविड राहत ऑपरेशन समुद्र सेतु-2 के अंतर्गत 23 मई 2021 को आईएनएस त्रिकंद कतर से राहत सामग्री लेकर मुंबई पहुँचा। आईएनएस त्रिकंद 20-20 मीट्रिक टन तरल चिकित्सा ऑक्सीजन से भरे दो कंटेनर और 100 ऑक्सीजन सिलेंडर लेकर आया है।
एक तरफ भारतीय नौसेना, कोविड-19 के खिलाफ जारी देश की महत्वपूर्ण लड़ाई में ज़रूरी चिकित्सा सामानों को लाने और ले जाने के कार्य को गति देने के लिए तैनात है, वहीं दूसरी तरफ चक्रवात तौकते के कारण ओडीए में बार्ज पी305 के डूबने की वजह से नौसेना के हेलिकॉप्टर्स और एयरक्राफ्ट के अलावा भारतीय नौसेना के जहाज़ तेग, बेतवा, सुभद्रा, मकर, तरासा और 07 आईएसवी भारत के पश्चिमी समुद्र तट पर अपने एसएआर प्रयासों के साथ लगातार दिन-रात काम कर रहे हैं।
पेट्रोलियम एवं प्राकृतिक गैस मंत्रालय
प्रधानमंत्री ने सभी एलपीजी उपभोक्ताओं  के लिए एलपीजी सिलेंडर की कीमत 200 रुपये प्रति सिलेंडर कम करने का साहसिक कदम उठाया
प्रधानमंत्री उज्ज्वला योजना के तहत उपभोक्ता 200 रुपये प्रति सिलेंडर की सब्सिडी अपने खातों में प्राप्त करते रहेंगे
सरकार ने 75 लाख अतिरिक्त उज्ज्वला कनेक्शन को भी अनुमोदित किया, जिससे कुल पीएमयूवाई लाभार्थियों की संख्या 10.35 करोड़ हो जाएगी
प्रधानमंत्री श्री नरेन्द्र मोदी के नेतृत्व वाली सरकार ने रसोई गैस की कीमतों में भारी कमी की घोषणा की है। 30.08.2023 से देश भर के सभी बाजारों में 14.2 किलोग्राम के एलपीजी सिलेंडर की कीमत 200 रुपये कम हो जाएगी। उदाहरण के लिए, दिल्ली में, इस निर्णय से 14.2 किलोग्राम के सिलेंडर की कीमत वर्तमान 1103 रुपये प्रति सिलेंडर से घटकर 903 रुपये प्रति सिलेंडर हो जाएगी। प्रधानमंत्री श्री नरेन्द्र मोदी ने कहा, 'रक्षा बंधन के अवसर पर यह देश की मेरी करोड़ों बहनों के लिए एक उपहार है। हमारी सरकार हमेशा हर संभव प्रयास करेगी जिससे कि लोगों के जीवन की गुणवत्ता में सुधार हो और गरीब तथा मध्यम वर्ग को लाभ पहुंचे।
यह कटौती पीएमयूवाई परिवारों को 200 रुपये प्रति सिलेंडर की विद्यमान लक्षित सब्सिडी के अतिरिक्त है, जो जारी रहेगी। इसलिए पीएमयूवाई परिवारों के लिए, इस कटौती के बाद दिल्ली में प्रभावी कीमत 703 रुपये प्रति सिलेंडर होगी।
उल्लेखनीय है कि देश में 31 करोड़ से अधिक घरेलू एलपीजी उपभोक्ता हैं, जिनमें 9.6 करोड़ पीएमयूवाई लाभार्थी परिवार शामिल हैं और इस कटौती से देश के सभी एलपीजी उपभोक्ताओं को मदद मिलेगी। लंबित पीएमयूवाई आवेदनों को निपटाने और सभी पात्र परिवारों को जमा मुक्त एलपीजी कनेक्शन प्रदान करने के लिए, सरकार जल्द ही निर्धन परिवारों की 75 लाख महिलाओं को पीएमयूवाई कनेक्शन का वितरण शुरू करेगी, जिनके पास एलपीजी कनेक्शन नहीं है। इससे पीएमयूवाई के तहत लाभार्थियों की कुल संख्या 9.6 करोड़ से बढ़कर 10.35 करोड़ हो जाएगी।
ये निर्णय नागरिकों पर वित्तीय बोझ को कम करने और परिवारों के कल्याण को बढ़ावा देने के लिए सरकार के जारी प्रयासों के हिस्से के रूप में शामिल हैं। रसोई गैस की कीमतों में कमी अपने नागरिकों की भलाई को प्राथमिकता देने और उचित दरों पर आवश्यक वस्तुओं तक पहुंच सुनिश्चित करने के लिए सरकार की प्रतिबद्धता को दर्शाती है।
पेट्रोलियम और प्राकृतिक गैस मंत्री श्री हरदीप सिंह पुरी ने इस निर्णय पर प्रसन्नता व्यक्त करते हुए कहा, "हम अपने बजट के प्रबंधन में परिवारों के सामने आने वाली चुनौतियों को समझते हैं। रसोई गैस की कीमतों में कमी का उद्देश्य परिवारों और व्यक्तियों को प्रत्यक्ष राहत प्रदान करना है, जबकि आवश्यक वस्तुओं तक सस्ती पहुंच सुनिश्चित करने के सरकार के बड़े लक्ष्य की सहायता करना भी है।
रसोई गैस की कीमतों में कमी से समाज की एक बड़ी आबादी के जीवन-यापन की लागत पर सकारात्मक प्रभाव पड़ने की उम्मीद है। सरकार के सक्रिय कदम से परिवारों के व्यय में काफी कमी आने का अनुमान है, जो नागरिकों की व्यय करने की  आय में सराहनीय योगदान होगा।
सरकार लोगों के बोझ को कम करने के लिए विभिन्न कदम उठाती रही है और रसोई गैस की कीमतों में यह कमी लोगों की आवश्यकताओं के प्रति सरकार की जवाबदेही और उनके कल्याण के प्रति उसके अटूट समर्पण का प्रमाण है।
रक्षा मंत्रालय
वायु सेना उपप्रमुख ने सीएडब्ल्यू, डीआरडीओ हैदराबाद और वायु सेना अकादमी का दौरा किया
परम विशिष्ट सेवा मेडल, अति विशिष्ट सेवा मेडल, वायु सेना उपप्रमुख  एयर मार्शल एचएस अरोड़ा ने 21 जनवरी से 22 जनवरी 2021 तक कॉलेज ऑफ एयर वारफेयर , डॉ. एपीजे अब्दुल कलाम मिसाइल कॉम्प्लेक्स डीआरडीओ हैदराबाद और वायु सेना अकादमी का दौरा किया।
वायु सेना स्टेशन बेगमपेट पहुंचने पर, कॉलेज ऑफ एयर वारफेयर के कमांडेंट ने उनकी अगवानी की और उन्हें सीएडब्ल्यू में संचालित किए जाने वाले विभिन्न पाठ्यक्रमों की जानकारी दी।
सीएडब्ल्यू की अपनी यात्रा के दौरान, वीसीएएस ने प्रतिष्ठित उच्च वायु कमान पाठ्यक्रम  के अध्ययनरत अधिकारियों से समसामयिक स्थिति पर वार्तालाप किया। उन्होंने निर्देशन कर्मचारियों से भी चर्चा करते हुए भारतीय सशस्त्र बलों के भावी नेतृत्व की कारवाई से जुड़ी तत्परता और अपेक्षाओं पर भी ज़ोर दिया।
एयर मार्शल ने डॉ एपीजे अब्दुल कलाम मिसाइल कॉम्प्लेक्स, डीआरडीओ, हैदराबाद का भी दौरा किया। प्रतिष्ठित वैज्ञानिक और मिसाइल एवं रणनीतिक प्रणालियों के महानिदेशक, श्री एमएसआर प्रसाद, डीआरडीएल के निदेशक डॉ दशरथ राम और आरसीआई के निदेशक श्री बीएचवीएस नारायण मूर्ति ने भारतीय वायुसेना से संबंधित डीआरडीओ परियोजनाओं की प्रगति के बारे में नवीनतम जानकारी दी।
आरसीआई के विभिन्न प्रौद्योगिकी केंद्रों की अपनी यात्रा के दौरान, एयर मार्शल ने एमआरएसएएम प्रणाली की समीक्षा की, जिन्हें शीघ्र ही भारतीय वायुसेना में शामिल किया जाना है। उन्होंने आरसीआई और डीआरडीएल के वरिष्ठ वैज्ञानिकों के साथ भी वार्ता की। उन्होंने मिसाइलों और हथियार प्रणालियों की स्वदेश में और मिशन मोड विकास आवश्यकताओं पर जोर दिया। उन्होंने डीआरडीओ के स्वदेशी अनुसंधान एवं विकास प्रयासों में भारतीय वायुसेना से पूर्ण सहयोग और समर्थन देने का आश्वासन भी दिया।
वायु सेना अकादमी में, वायु सेना के उप प्रमुख का वायसेना मेडल कमांडेंट एयर मार्शल आईपी विपिन द्वारा स्वागत किया गया। उन्हें अकादमी में जारी प्रशिक्षण गतिविधियों पर एक विस्तृत प्रस्तुति दी गई।
एएफए की अपनी यात्रा के दौरान, वीसीएएस ने एएफए में विकसित की जा रही विभिन्न महत्वपूर्ण ढांचागत परियोजनाओं की प्रगति का निरीक्षण एवं समीक्षा की। उन्होंने पिलाटस पीसी-7 ट्रेनर विमान और हॉक विमान पर उड़ान भी भरी। पिलाटस पीसी-7 ट्रेनर और हॉक विमानों ने भारतीय वायु सेना में पायलटों के के उड़ान प्रशिक्षण में महत्वपूर्ण रूप से बदलाव किया है। भारतीय वायुसेना के लड़ाकू पायलटों को प्रशिक्षण देने के अलावा, हॉक विमान का उपयोग भारतीय वायुसेना की एरोबेटिक टीम सूर्यकिरण द्वारा भी किया जाता है।
एयर मार्शल ने युवा कैडेटों को पेशेवर सक्षम सैन्य अधिकारियों में बदलने की प्रक्रिया में वायु सेना अकादमी के अधिकारियों और वायुसैनिकों के अथक प्रयासों एवं कठिन परिश्रम की सराहना की।
स्वास्थ्य एवं परिवार कल्याण मंत्रालय
कोविड-19 पर अपडेट : स्वास्थ्य मंत्रालय के नकली ओ.एम. पर तथ्य की जाँच
स्वास्थ्य एवं परिवार कल्याण मंत्रालय के नाम से एक नकली ओ.एम. पर अफवाह फैली हुई है। नकली ओ.एम. पर दिनांक 13 मार्च, 2020 अंकित है और यह "राज्यों के लिए छुट्टियों की घोषणा के संबंध में स्पष्टीकरण" के बारे में है।
यह स्पष्ट किया जाता है कि उपरोक्त ओ.एम. नकली है और यह स्वास्थ्य एवं परिवार कल्याण मंत्रालय द्वारा जारी नहीं किया गया है।
मौजूदा कानूनों के अंतर्गत आवश्यक कार्रवाई शुरू की जा रही है।
एएम/जेके/एसके- 6321
(Visitor Counter : 147
गृह मंत्रालय
गृह राज्यंमंत्री श्री जी किशन रेड्डी से जम्मू कश्मीर के प्रतिनिधिमंडल ने मुलाकात की
गृह राज्यमंत्री श्री जी किशन रेड्डी से आज नई दिल्ली में जम्मू कश्मीर के प्रतिनिधिमंडल ने मुलाकात की। प्रतिनिधिमंडल में सरपंच, मौलवी, जे एंड के प्रोग्रेसिव पीपुल्स फ्रंट, पहाड़ी यूथ एसोसिएशन, जे एंड के पीस फाउंडेशन, ऑल जे एंड के स्टेट पसमांदा, सबका डेवलेपमेंट वेलफेयर सोसायटी, ऑल जे एंड के ऑटो यूनियन के प्रतिनिधि तथा अनंतनाग, बारामूला और कुलगाम के ब्लॉक विकास परिषद के चेयरमैन शामिल थे।
विचार-विमर्श के दौरान श्री जी किशन रेड्डी ने जम्मू व कश्मीर के प्रतिनिधियों को बताया कि अनुच्छेद-370 के हटने के बाद हिंसा की किसी घटना से केन्द्रशासित प्रदेश के लोगों को सुरक्षा प्रदान करने एवं क्षेत्र में शांति व समृद्धि के लिए केन्द्र सरकार ने कई कदम उठाए हैं। इस निर्णय से केन्द्रशासित प्रदेश जम्मू कश्मीर के लोगों को देश के दूसरे भागों में रहने वाले लोगों के समान अधिकार व सुविधाएं प्राप्त होंगी। केन्द्रशासित प्रदेश के लोगों को केन्द्र सरकार की योजनाओं का लाभ मिलेगा। शिक्षा, स्वास्थ्य व पर्यटन के क्षेत्र में निजी निवेश बढ़ेगा। इससे रोजगार के अवसर सृजित होंगे और राज्य में समृद्धि आएगी। श्री रेड्डी ने प्रतिनिधियों को आश्वस्त किया कि सरकार किसी भी व्यक्ति की जमीन नहीं लेगी। अस्पताल, शैक्षणिक संस्थान, उद्योग आदि के निर्माण के लिए सरकार अपनी जमीन का उपयोग करेगी। श्री रेड्डी ने कहा कि 73वां और 74वां संविधान संशोधन अधिनियम अब जम्मू कश्मीर पर भी लागू होगा और इससे स्थानीय शासन तथा पंचायती राज्य संस्थानों के सशक्तिकरण में सहायता मिलेगी।
केन्द्रशासित प्रदेश के लोगों की प्रगतिशील और समानता पर आधारित कानूनों तक पहुंच होगी। सूचना का अधिकार, शिक्षा और रोजगार में आरक्षण आदि का लाभ मिलेगा। जम्मू और कश्मीर के पर्यटन का विकास होगा। पर्यटन अवसंरचना और होटलों में निवेश से रोजगार बढ़ेगा।
श्री रेड्डी ने प्रतिनिधियों से सरकारी योजनाओं का लाभ सही व्यक्तियों तक पहुंचाने में सहायता प्रदान करने और इसे अपनी जिम्मेदारी समझने का आग्रह किया। उन्होंने प्रतिनिधियों को शांति व समृद्धि का वातावरण बनाये रखने का भी आग्रह किया।
प्रतिनिधियों ने गृह राज्यमंत्री श्री जी किशन रेड्डी को एक ज्ञापन भी सौंपा। इस ज्ञापन में केन्द्रशासित प्रदेश जम्मू कश्मीर की विकास परियोजनाओं के लिए समर्थन का जिक्र है। प्रतिनिधियों ने विश्वास निर्माण उपायों  का भी सुझाव दिया। इनमें प्रमुख हैं – विशेष रोजगार पैकेज, शांति स्थापना के लिए खेलों को बढ़ावा देना, जम्मू कश्मीर के कुछ शहरों को स्मार्ट सिटी मिशन में शामिल करना, रिंग रोड परियोजनाओं का विकास करना आदि। श्री रेड्डी ने कहा कि सरकार जम्मू कश्मीर के विकास के लिए प्रतिबद्ध है। उन्होंने कहा कि सुझावों पर सम्बन्धित मंत्रालयों के साथ जल्द ही परामर्श किया जाएगा और जम्मू कश्मीर के लोगों को हरसंभव सहायता प्रदान की जाएगी।
स्वास्थ्य एवं परिवार कल्याण मंत्रालय
कोविड-19 अपडेट
राष्ट्रव्यापी कोविड टीकाकरण के तहत अब तक 198.51 करोड़ टीके लगाए जा चुके हैं
भारत में सक्रिय मरीजों की संख्या 1,22,335 है
सक्रिय मामलों की दर 0.28 प्रतिशत है
स्वस्थ होने की वर्तमान दर 98.51 प्रतिशत है
बीते चौबीस घंटों में 15,899 लोग स्वस्थ हुए,अब तक स्वस्थ हुए कुल लोगों की संख्या 4,29,37,876 है
पिछले 24 घंटों में 18,815 नए मामले सामने आए
दैनिक सक्रिय मामलों की दर 4.96 प्रतिशत है
साप्ताहिक सक्रिय मामलों की दर 4.09 प्रतिशत है
अब तक 86.57 करोड़ जांच की जा चुकी हैं,बीते चौबीस घंटों में 3,79,470 जांच की गई
सूचना और प्रसारण मंत्रालय
डीडी न्यूज पर विधानसभा चुनाव के नतीजों का सीधा प्रसारण
सीधे मौके से समय पर प्रामाणिक नवीनतम जानकारियां दी जाएंगी
हाल ही में 5 राज्यों में संपन्न हुए विधानसभा चुनाव के नतीजों का लोगों को बेसब्री से इंतजार है। इसको देखते हुए सार्वजनिक प्रसारक प्रसार भारती की समाचार प्रसारण शाखा डीडी न्यूज और ऑल इंडिया रेडियो न्यूज 10 मार्च, 2022 को मतगणना के दिन मिनट दर मिनट अपडेट को कवर करने के लिए पूरी तरह तैयार हैं।
गिनती के आंकड़ों में सटीकता और तथ्य की सत्यता सुनिश्चित करने के लिए जमीनी स्तर पर पत्रकारों और स्ट्रिंगरों के व्यापक नेटवर्क के माध्यम से डीडी न्यूज आपके लिए सभी पांच राज्यों से वास्तविक समय में सबसे सटीक आंकड़े लाएगा। राजनीतिक विशेषज्ञ और चुनाव विश्लेषक इन आंकड़ों का विश्लेषण डीडी न्यूज के शो 'जनादेश' पर सुबह 7 बजे से लाइव करेंगे।
एक लाइव डेटा केंद्र, जमीनी स्तर पर टीम और उसकी पहुंच की ताकत का लाभ उठाते हुए डीडी न्यूज पर हर सेकंड नवीनतम सूचनाओं को और समृद्ध करेगा। 5 राज्यों के मतगणना बूथों पर चैनल की मौजूदगी इस डेटा केंद्र को लाइव काउंटिंग नंबर्स  देगी, जिसे वास्तविक समय में मिलान कर उसका विश्लेषण किया जाएगा। 3डी ग्राफिक्स के आकर्षक सहयोग से हर सेकंड अपडेट होने वाले लीड  और परिणामों का लाइव मिलान किया जाएगा, ताकि दर्शकों को स्पष्ट रूप से मतों की गिनती समझने में कोई दिक्कत न हो।
चैनल पर विस्तृत सूचना देने में ग्राउंड जीरो से लाइव कवरेज, राजनीतिक विश्लेषकों और राजनीतिक नेताओं के साथ स्टूडियो में चर्चाओं का संयोजन शामिल होगा।
पांच मतदान वाले राज्यों उत्तर प्रदेश, उत्तराखंड, पंजाब, मणिपुर और गोवा में दूरदर्शन की क्षेत्रीय समाचार इकाइयां भी सुबह 7 बजे से दिन में लाइव अपडेट के साथ अलग-अलग विशेष शो प्रस्तुत करेंगी। इन कार्यक्रमों में प्रमुख राजनीतिक विशेषज्ञों व राज्य के नेताओं के साथ चर्चा होगी, साथ ही लीड और परिणामों की लाइव टैली दिखाए जाएंगे।
ऑल इंडिया रेडियो न्यूज नेटवर्क ने भी 10 मार्च को होने वाली मतगणना की प्रामाणिक और समय पर नवीनतम जानकारी देने के लिए व्यापक व्यवस्थाएं की हैं। देश का सबसे बड़ा रेडियो नेटवर्क ऑल इंडिया रेडियो 10 मार्च को सुबह 7 बजे से 9 घंटे से अधिक समय तक चुनाव परिणामों पर विशेष बुलेटिन और कार्यक्रम प्रसारित करेगा। इन कार्यक्रमों का प्रसारण एआईआर एफएम गोल्ड पर 100.1 मेगाहर्ट्ज, एफएम रेनबो नेटवर्क, विविध भारती और एआईआर के अन्य स्थानीय चैनलों पर किया जाएगा। यह एआईआर यूट्यूब चैनल https://www.youtube.com/NEWSONAIROFFICIAL पर भी लाइव उपलब्ध होगा।
सभी पांच राज्यों के एआईआर संवाददाता मतगणना के नवीनतम लाइव अपडेट देते रहेंगे। स्टूडियो के विशेषज्ञ परिणामों का व्यापक और गहन विश्लेषण करेंगे।
विशेष चुनावी बुलेटिन के अलावा शाम 7:20 बजे से रात 8 बजे तक गहन चर्चा का प्रसारण किया जाएगा। 5 राज्यों के विशेषज्ञों के साथ एक विशेष रेडियो ब्रिज कार्यक्रम रात 9:15 बजे से रात 10 बजे तक प्रसारित किया जाएगा।
पूरे देश में आकाशवाणी की सभी 46 क्षेत्रीय समाचार इकाइयां अपने-अपने राज्यों की क्षेत्रीय भाषाओं में विशेष कार्यक्रम और समाचार बुलेटिन चलाएंगी। विभिन्न चैनलों जैसे एफएम गोल्ड, एफएम रेनबो, विविध भारती और आकाशवाणी के अन्य स्थानीय चैनलों के माध्यम से देश भर में प्रति घंटा समाचार बुलेटिन चलाए जाएंगे।
लीड और परिणामों पर ये विशेष शो और रीयल टाइम अपडेट प्रसार भारती के डिजिटल मंचों पर भी उपलब्ध होंगे। इनमें न्यूजऑनएयर ऐप, टेलीग्राम चैनल और प्रसार भारती न्यूज सर्विस का ट्विटर हैंडल और डीडी व एआईआर के यूट्यूब चैनल शामिल हैं।
सूचना और प्रसारण मंत्रालय
एससीओ फिल्म महोत्सव में भारत को फिल्म- निर्माण स्थल के रूप में सुगम बनाने, प्रोत्साहन और बढ़ावा देने पर पैनल चर्चा आयोजित की गई
फिल्म सुविधा कार्यालय भारत में फिल्म निर्माण को बढ़ावा देने के लिए विभिन्न राज्यों में छूट प्रदान करता है: पृथुल कुमार
फिल्म निर्माण के लिए दक्षिण भारतीय निर्माताओं को उत्तर भारत की ओर आकर्षित करने से हमारा उद्योग सही मायने एक अखिल भारतीय बन जाएगा: अविनाश ढाकने
मुंबई में शंघाई सहयोग संगठन  फिल्म महोत्सव का चौथा दिन भारत में ‘फिल्म निर्माण और सुविधा’ विषयवस्तु पर एक आकर्षक पैनल चर्चा के साथ शुरू हुआ। इस चर्चा में प्रसिद्ध निर्माता जैसे कि आशीष सिंह व अर्फी लाम्बा , भारत सरकार के संयुक्त सचिव  व राष्ट्रीय फिल्म विकास निगम के प्रबंध निदेशक पृथुल कुमार और महाराष्ट्र फिल्म, रंगमंच व सांस्कृतिक विकास कॉरपोरेशन के प्रबंध निदेशक डॉ. अविनाश ढाकने शामिल थे।
संयुक्त सचिव पृथुल कुमार ने फिल्म सुविधा कार्यालय  की भूमिका को रेखांकित किया। यह कार्यालय फिल्म शूटिंग स्थानों की एक सूची उपलब्ध करवाने के साथ भारत में फिल्म निर्माण को प्रोत्साहित करने और उसे बढ़ावा देने के लिए विभिन्न राज्यों में छूट प्रदान करता है। वहीं, डॉ. अविनाश ढाकने ने महाराष्ट्र जैसे संपन्न उद्योग वाले राज्यों में भी अमरावती और मेलघाट जैसे नए अनदेखे फिल्म निर्माण स्थानों को बढ़ावा देने पर जोर दिया। इसके अलावा उन्होंने गांव के फिल्म निर्माण स्थानों के माध्यम से गांव के पर्यटन को फिर से जीवित करने का भी विचार रखा। डॉ. ढाकने ने आगे कहा कि नकद प्रोत्साहन प्रदान करने और दक्षिण भारतीय निर्माताओं को उत्तर भारतीय राज्यों में शूटिंग करने को लेकर आकर्षित करने की जरूरत है, जिससे हमारा उद्योग सही मायने में अखिल भारतीय बन सके।
निर्माता आशीष सिंह ने बताया कि फिल्म शूटिंग में सुगमता के अतिरिक्त एफएफओ द्वारा प्रदान की जाने वाली सुविधाएं जैसे कि छूट और स्थानों की एक सूची वास्तव में निर्माताओं की मांग के बिलकुल अनुरूप है। उन्होंने उल्लेख किया कि कैसे ऑस्ट्रिया और ब्रिटेन इस प्रक्रिया में अभिनेता/निर्देशक की फीस पर छूट और क्रू  के खर्च पर छूट आदि देकर आकर्षक विदेशी फिल्म-निर्माण स्थल बन गए हैं। आशीष सिंह ने आगे दोनों देशों के बीच सह-निर्माण को बढ़ावा देने के लिए ब्रिटेन सरकार के साथ कर संधियों का उपयोग करने का सुझाव दिया। अर्फी लाम्बा ने बताया कि भारत में सभी तरह के फिल्म निर्माण स्थल हैं, इसके बावजूद उत्तर-पूर्वी भारत जैसे सुदूर क्षेत्रों में बुनियादी सुविधाओं की कमी बनी हुई है। इसे देखते हुए उन्होंने बेहतर लॉजिस्टिक्स और क्रू की सुविधा आदि के रूप में शूटिंग में सुगमता की जरूरत को रेखांकित किया।
पृथुल कुमार ने भारतीय फिल्म निर्माण में वीएफएक्स की उभरती भूमिका को रेखांकित किया। इसके साथ ही चर्चा का समापन किया गया। इसके अलावा उन्होंने इन्वेस्ट इंडिया पोर्टल को बढ़ावा देने, इसे विदेशी दूतावासों के साथ एकीकृत करने और भारत को फिल्म निर्माण स्थल के रूप में बढ़ावा देने को लेकर मंजूरी प्रदान करने के लिए राष्ट्रीय एकल खिड़की जैसे सरकारी कदमों का भी उल्लेख किया।
Follow us on social media:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbaiएमजी/एएम/एचकेपी/एसके
(Visitor Counter : 245
रसायन एवं उर्वरक मंत्रालय
उर्वरक विभाग एकल उपयोग प्लास्टिक की खपत कम करने के लिए कपड़ा/जूट बैग को प्रोत्साहित करेगा
उर्वरक विभाग एकल उपयोग प्लास्टिक की खपत घटाने के लिए सभी प्रयास करने के लिए संकल्पबद्ध है। एकल उपयोग वाले प्लास्टिक जैविक रूप से नष्ट नहीं होते और हमारे पर्यावरण को प्रदूषित करते हैं। एकल उपयोग प्लास्टिक पर कारगर पाबंदी तभी लग सकती है जब बाजार में विकल्प उपलब्ध हो। स्थानीय स्तर पर बने कपड़ा/जूट के बैग अच्छे विकल्प हो सकते हैं।
कपड़े के ऐसे बैगों की सिलाई और विपणन के लिए महिला स्वयं सहायता समूहों को प्रशिक्षण दिया जा सकता है।
इस अवसर को देखते हुए उर्वरक विभाग ने स्वच्छता पखवाड़ा और स्वच्छता ही सेवा अभियान के दौरान अपने कर्मचारियों को कपड़े के बैग वितरित करने का निर्णय लिया। यह बैग कर्नाटक के रामोहल्ली जिले के मरागोंडनहल्ली ग्राम पंचायत की श्री लक्ष्मी देवी स्वयं सहायता समूह की महिलाओं द्वारा बनाए गए हैं।
आशा है कि कर्मचारी कपड़े के बैग का न केवल दैनिक उपयोग में काम लाएंगे, बल्कि वे प्लास्टिक के उपयोग को कम करने के लिए उत्साहित होंगे और बड़े पैमाने पर प्लास्टिक कचरा प्रबंधन करेंगे। साथ-साथ स्वयं सहायता समूहों का स्थानीय उत्पादों से उन्हें अतिरिक्त आय होगी।
उर्वरक विभाग द्वारा एकल उपयोग प्लास्टिक की खपत कम करने का यह छोटा कदम है, लेकिन यह लोगों को अच्छे विकल्प के प्रति जागरूक करेगा और इससे भारत की ग्रामीण महिलाओं की आय और आजीविका में सुधार होगा।